Håndværkerne og folkene bag boderne i Aarhus Street Food, byens nye madmarked ved busstationen i Aarhus Midtby, har travlt. På fredag åbner man dørene for en lang række kulinariske oplevelser.

Annonce

Nysgerrige fodgængere ved byens busstation sender stjålne blikke ind under den halv nedsænkede portåbning til den gamle gulstensbygning, som tidligere blev brugt som P-plads her.

<p>Bahn Mi Bandits og Jonas Schwartz-Jensen har selv bygget det meste af deres bod op.</p>

I fremtiden får den charmerende bygning betydeligt mere liv, da folkene bag byens nye madmarked, Aarhus Street Food, rykker ind. Om få dage åbner markedet, hvor man kan købe mad og drikke.

Den rå hal med det smukke ovenlys kommer til at skabe en særlig stemning til Aarhus Street Food.

Her er plads til omkring 25 forskellige boder, som bliver indrettet i stålcontainere i røde, blå og grønne farver. Lugten fra de nymalede containere hænger stadig i luften, men bliver snart afløst af duften af friske madretter.

Britt Vorre, som står bag Aarhus Street Food sammen med sin mand, har lagt masser af timer i at få stedet op at stå. Jonas Schwartz-Jensen står bag en af boderne, Bahn Mi Bandits, sammen med tre kammerater.

Hos Bahn Mi Bandits kommer man til at kunne købe mad tilberedt efter vietnamesiske principper. Det er århusianeren Jonas Schwartz-Jensen, som er en af de fire banditter, der står bag navnet.

Bahn Mi Bandits bod er næsten færdig. Med en lang disk i massiv træ foran, hvor kunderne kan nyde deres frisklavede retter. Har man bedre tid til at nyde maden, kan man bevæge sig ovenpå containeren, hvor et par langborde indbyder til at sætte sig ned. En trappe i smedejern fører op til 1. sal.

»Vi fik trappen for at fjerne den, af en vi kender. Vi har nærmest bygget det hele selv,« forklarer Jonas Schwartz-Jensen, som sammen med sine tre kammerater fra Aarhus V, har brugt mange timer på at bygge den nye madbod op.

På den måde kan 'banditterne' holde udgifterne nede.

»Vi håber på snart at kunne leve af madboden på fuld tid. Derfor forsøger vi også på at gøre meget selv, så vi kan holde udgifterne nede,« siger Jonas Schwartz-Jensen.

To af hans venner har vietnamesisk baggrund og da de alle fire har rejst i Vietnam, og nydt den lokale mad, var det oplagt, at det skulle være mad efter vietnamesiske principper.

»Det handler ikke om gastronomi på højt niveau. Vi laver simple, hjemmelavede retter. Autentisk og klassisk men måske 'freestyler' vi lidt, så maden alligevel får et twist,« forklarer Jonas Schwartz-Jensen, der især satser på den særlige vietnamesiske baguette, Bahn Mi, som kan bestilles i tre versioner.

Annonce

Flere kommer til

Prisniveauet kan de fleste følge med til på det nye madmarked.

»Vi bruger meget tid på at få de rigtige folk ind her, som kan tilbyde lækker og spændende mad. Men det skal ikke nødvendigvis være dyrt. Alle boder skal kunne tilbyde et måltid til 50 kroner,« siger Britt Vorre, som står bag Aarhus Street Food, sammen med sin mand, Thomas Bendtsen.

Parret har, ligesom håndværkerne, ekstra travlt i disse dage. Det er kun et par uger siden de overtog bygningen, så nu begynder det at skulle gå stærkt, hvis boderne skal være klar til åbningen på fredag.

»Vi er ikke klar med alle boderne, når vi åbner. Der vil løbende åbne nye, men omkring 10 forskellige madboder og vores barer står klar til åbningen,« lover Britt Vorre, som samme med sin mand og Kasper Kragelund, står bag madmarkedet og bag de forskellige barer i den gamle hal.

En cocktailbar, en øl-og sodavandsbar, en vinbar og en ølbar med særlige mærker, bliver klar til at servere drikkevarer til det varierede udbud af retter. Hvis man er mere til varme drikke, kan man besøge kaffeboden, som århusianeren Rasmus Jordt står bag. Her forventer Britt Vorre at den øvede barista - udover at servere lækker kaffe - også vil tilbyde kurser i fremtiden.

Annonce

Mangler indslag

Når Aarhus Street Food kommer i fulde omdrejninger forventer Britt Vorre at 1.000 til 1.500 mennesker gennemsnitligt vil besøge den rå hal hver dag.

»Der er få pladser tilbage, til nye boder, men ellers er alle aftaler på plads. Men vi kunne bruge input til noget musik og andre events, som man kunne afholde her. Vi er i dialog med en Jazz-foreningen, som har lyst til at spille her indimellem. Men vi hører gerne fra andre, der har lyst til at bidrage med musikalske indslag,« siger Britt Vorre.

Indtil videre må den århusianske ildsjæl dog nøjes med lyden fra boremaskiner og rundsave. Indtil den sidste håndværker har forladt bygningen, så man kan åbne porten helt op for Aarhus Street Food.